বিধানসভা ভোটের তিন মাস আগে সিআইডি’র স্পেশাল অপারেশন্‌স গ্রুপের (এসওজি) গোয়েন্দাদের বেআইনি অস্ত্র উদ্ধার এবং আটক করতে নামাতে চেয়েছিলেন এক পদস্থ অফিসার। সেই প্রস্তাব এক উচ্চপদস্থ অফিসারের কাছে পাড়তেই অবশ্য তা খারিজ হয়ে গিয়েছিল। মুখ্যমন্ত্রীর অত্যন্ত ঘনিষ্ঠ ওই পদস্থ অফিসার পাল্টা প্রশ্ন করেছিলেন, এসওজি’র কি আর কোনও কাজ নেই?
তখনই পদস্থ অফিসার বুঝতে পারেন তাঁর উপরতলার ‘বার্তা’। রাজ্য জুড়ে বেআইনি আগ্নেয়াস্ত্র ধরপাকড় করে থাকে এসওজি-ই। এবার অবশ্য ভবানী ভবনের ওই বিভাগকে কার্যত হাত-পা গুটিয়েই বসে থাকতে হয়েছিল। রাজ্য পুলিশের তরফে যে বেআইনি অস্ত্র আটক হয়েছিল, তা করেছিল জেলা পুলিশই।
সিআইডি’র এক কর্তা জানিয়েছেন, সংগঠিত অপরাধের তদন্তের অঙ্গ হিসাবেই এসওজি মূলত অস্ত্রের ডিলার এবং অস্ত্র তৈরির কারখানার সন্ধান করে থাকে। কোনও জেলায় বেশি পরিমাণে অস্ত্র আটক হলে সিআইডি সংশ্লিষ্ট অভিযুক্তকে জেরা করে তার উৎস সন্ধানে তদন্ত শুরু করে। কিন্তু তথ্য বলছে, সাম্প্রতিককালে সিআইডি’র তরফে বড় কোনও গ্রেফতারির ঘটনা ঘটেনি। গত দেড় বছরে সিআইডি’র সাফল্যের মধ্যে রয়েছে হাওড়ার বাউড়িয়া, দক্ষিণ ২৪ পরগনার ক্যানিং এবং নদিয়ার কল্যাণীতে তিনটি অস্ত্র কারখানার হদিস। আট মাস আগে হুগলি জেলা পুলিশ ভদ্রেশ্বরে একটি অস্ত্র কারখানার হদিস পায়। এক কলেজ ছাত্র ওই কারবার চালাত বলে জানতে পেরেছিল পুলিশ। সারা রাজ্যে আর কোনও বড় ‘সাফল্য’ রাজ্য         পুলিশের নেই।
ভবানী ভবনেরই এক গোয়েন্দা অফিসারের কথায়, ‘‘রাজ্যে যেভাবে রাজনৈতিক হিংসা, তোলাবাজি ও সিন্ডিকেট-রাজ চলছে, তাতে একেকটি জেলা বেআইনি অস্ত্রের পাহাড় হয়ে উঠেছে। অবস্থা এমন পর্যায়ে পৌঁছেছে, যে এখন কলেজের গোলমালেও হামেশা আগ্নেয়াস্ত্র নিয়ে ছোটাছুটি হচ্ছে! আমাদের খবর বলছে, অনুব্রত মণ্ডল-মণিরুল ইসলামের জেলা বীরভূমেই অন্তত ৩০ হাজার বেআইনি আগ্নেয়াস্ত্র মজুত রয়েছে। কম যায় না শওকত মোল্লা-আরাবুল ইসলামের জেলা দক্ষিণ ২৪ পরগনাও। সেখানেও ঠিকমতো হানা দিলে কুড়ি থেকে পঁচিশ হাজার বেআইনি আগ্নেয়াস্ত্রের হদিস মিলবে। বাকি জেলার কথা না হয় বাদই দিচ্ছি!’’
রাজ্যে বেআইনি অস্ত্রের প্রবেশ নিয়ে অবশ্য লালবাজারের সঙ্গে ভবানী ভবনের গোয়েন্দাদের মতপার্থক্য রয়েছে। সিআইডি অফিসারেরা জানিয়েছেন, এখন আর বিহারের মুঙ্গের থেকে রিভলভার-পিস্তল সরাসরি আসে না। আগ্নেয়াস্ত্রের টুকরো টুকরো অংশ ট্রাকে অন্য মালপত্রের সঙ্গে রাজ্যে ঢোকে। তারপর মফস্‌সল এলাকায় বিভিন্ন লেদ মেশিনের কারখানায় দেশি রিভলভার বা পিস্তল তৈরি হয়। গোয়েন্দাদের কাছে খবর— বীরভূমের ময়ূরেশ্বর, মালদহের কালিয়াচক, হাওড়ার বাউড়িয়া ও উলুবেড়িয়া, উত্তর ২৪ পরগনার কামারহাটি এবং দক্ষিণ ২৪ পরগনার ক্যানিংয়ে বেশকিছু কারখানা রয়েছে। দিনের বেলায় সেখানে অন্য জিনিসপত্র তৈরি হয়। রাতে বরাত অনুযায়ী তৈরি হয় রিভলভার-পিস্তল। যারা কারখানা চালায়, তাদের প্রায় সকলেই স্থানীয় স্তরে শাসকদলের নেতা বা পঞ্চায়েতের প্রতিনিধির সঙ্গে যোগাযোগ রেখে চলে। যোগাযোগ রাখে থানার পুলিশকর্মীদের একাংশের সঙ্গেও। আগ্নেয়াস্ত্র তৈরি হয়ে গেলে সেগুলি রাতারাতি সরিয়ে ফেলা হয়। ফলে সুনির্দিষ্ট খবরের ভিত্তিতে হানা দিলেও কারখানায় গিয়ে আগ্নেয়াস্ত্রের টুকরো টুকরো অংশ ছাড়া কিছু পাওয়া যায় না। হানাদারির পর ওই কারখানার কাজ সাময়িক বন্ধ হয়। কিন্তু ‘কাজ’ থেমে থাকে না। শুরু হয় নতুন জায়গায়। (চলবে)